DA Den Europæiske Unions Tidende CE 84/574

(2004/C 84 E/0651)

SKRIFTLIG FORESPØRGSEL E-0348/04

af Robert Sturdy (PPE-DE) til Kommissionen

(11. februar 2004)

Om: Stødende materiale på websteder i medlemsstaterne

Kan Kommissionen bekræfte, hvorvidt den har kompetence vedrørende stødende materiale på websteder i medlemsstaterne? Der findes en aktiv pædofil organisation i Danmark, som antyder, at nogle former for pædofile aktiviteter ikke er farligt misbrug.

Kan Kommissionen også bekræfte, om der findes fællesskabslovgivning, som har forrang for den nationale lovgivning om denne type organisation?

Svar afgivet på Kommissionens vegne af Antonio Vitorino

(17. marts 2004)

Kommissionen deler fuldt ud det ærede medlems bekymring omkring problemet med børnepornografi på internettet. Der er behov for en løbende indsats for at bekæmpe det skadelige og ulovlige indhold på internettet. Denne indsats skal baseres på et internationalt samarbejde mellem regeringer, især politi og domstole, men også mellem regeringer og internetindustrien, relevante hotlines og ikke-statslige organisationer for effektivt at sætte ind imod dette skræmmende fænomen.

Hovedansvaret for at bekæmpe det ulovlige indhold (herunder børnepornografi) ligger hos de retshåndhævende i medlemsstaterne. De samarbejder på internationalt plan om bekæmpelse af børnepornografi på internettet på basis af forskellige mekanismer, enten direkte, eller via eksisterende kommunikationskanaler, f.eks. Eurojust, Europol og Interpol.

EU har siden 1996 været i forfronten i bekæmpelse af det ulovlige og skadelige indhold med en fremgangsmåde, der er godkendt af Parlamentet og Rådet. EF-handlingsplanen til fremme af en mere sikker anvendelse af internettet, der blev godkendt af Rådet og Parlamentet i 1999 (1), er et vigtigt element i Kommissionens aktiviteter på dette område. Via planen finansieres et europæisk netværk af hotlines, der giver brugerne mulighed for at indberette ulovligt indhold, herunder børnepornografi.

EU's strategi for bekæmpelse af børnepornografi omfatter også retlige instrumenter og praktiske foranstaltninger imod edb-kriminalitet og børnepornografi. De omfatter Rådets rammeafgørelse om harmonisering af love og sanktioner på området for seksuel udnyttelse af børn, herunder især børnepornografi på internettet (2), Rådets henstilling af september 1998 (3) om beskyttelse af mindreårige og den menneskelige værdighed og Rådets afgørelse af maj 2000 om bekæmpelse af børnepornografi på internettet (4).

I begyndelsen af 2004 afsluttedes gennemførlighedsundersøgelsen om »International Child Exploitation Database«. Undersøgelsen blev samfinansieret under STOP II-programmet og gennemført af en gruppe eksperter fra forskellige medlemsstater. Projektgruppen afgav en række henstillinger og anbefalede bl.a. oprettelse af en sofistikeret online international database med billeder af seksuelt udnyttede børn, der var baseret på Interpols pilotsystem. Ved indførelse af en sådan database, der er både teknisk og juridisk mulig, er det nødvendigt at tage hensyn til national lovgivning om billeder af seksuelt udnyttede børn og beskyttelse af personoplysninger.

Kommissionen er ikke ansvarlig for selve oprettelsen af en sådan international database, da det beror på medlemsstaternes og de øvrige involverede landes vurdering. Den støtter i øjeblikket en indsats, der udfoldes af en række medlemsstater, Europol og andre tredjelande under AGIS-programmet for at finansiere en implementeringsundersøgelse som konkret opfølgning til ovennævnte gennemførlighedsundersøgelse.

Formålet hermed er at forberede etablering af en avanceret online international database med børnepornografiske billeder på internettet. Databasen vil være et effektivt instrument i retshåndhævelsen ved identifikation af ofre og lovovertrædere i forbindelse med seksuel udnyttelse af børn på internettet i hele verden. Den vil bidrage til at mindske overlapning og øge det internationale samarbejde på dette område.

Kommissionen tror, at den foreslåede database vil få afgørende betydning for bekæmpelse af denne afskyelige forbrydelse, idet den resulterer i forbedring af informationsudveksling, mindskelse af overlapning og en væsentlig forøgelse af analysekapaciteten.

(1) EFT L 33 af 6.2.1999.

(2) Rådets rammeafgørelse 2004/68/RIA af 22. november 2003 om bekæmpelse af seksuel udnyttelse af børn og børnepornografi, EFT L 13 af 20.1.2004.

(3) EFT L 270 af 7.10.1998.

(4) EFT L 138 af 9.6.2000.